KXDR hukumati Janubiy Koreya bilan munosabatlar iliqlashishining asosiy tamoyillarini ma’lum qildi

Janubiy Koreya hukumati AQSh bilan hamkorlikda KXDRga qarshi qaratilgan harbiy mashg‘ulotlarni o‘tkazish amaliyotidan voz kechishi kerak. Bu haqda, KXDR hukumati bayonotiga asoslanib, “TASS” xabar bermoqda.

Bayonotda qayd etilishicha, Shimol va Janubiyning yarashuvi va “butun koreys xalqining birgalikdagi sa’y-harakati bilan Vatanni mustaqil birlashtirish” uchun zarur sharoitlarni yaratish muhim ahamiyatga ega.
“Bu masalaning hal bo‘lishi Janubiy Koreya yordam so‘rab murojaat qiladigan tashqi kuchlarning mehribonchiligiga bog‘liq bo‘lmasligi kerak”, - deyiladi KXDR hukumati tomonidan e’lon qilingan bayonotda.
Pxenyan Seulga “ijtimoiy tizimlarni birlashtirish” yo‘li bilan birlashish yo‘lidan qaytishga chaqirmoqda, bu yo‘l “vatandoshlar o‘rtasidagi ishonchsizlikni yanada kuchaytirishi mumkin”. Buning o‘rniga KXDR federatsiya modelidan foydalanishni taklif qilmoqda.